Istusime eelmisel nädalal Soome Kokoomuse (Koonderakonna) esimehe Jyrki Kataineniga pikemalt Helsingis koos meie erakondade juhtide traditsioonilisel kohtumisel ning rääkisime teiste küsimuste kõrval Eesti-Soome töörühma poolt esitatud ettepanekutest Eesti ja Soome koostöö edendamisest. Leidsime, et nende seas on palju, mis väärivad tõsist tähelepanu. Eesti ja Soome on ajalooliselt väga lähedased, nende tihedam koostöö võib luua sünergia, millest on kasu mõlemal poolel.  See puudutab nii majandust kui tihedamat koostööd hariduse, eriti kõrghariduse ning teaduse alal. Selleks, et asjaga edasi liikuda, pidasime mõistlikuks aidata projektile kaasa moodustades ka meie erakondade ministrite ja ekspertide vahel juba eeloleval sügisel vastavad töörühmad, arutamaks võimalusi ettepanekute konkretiseerimiseks ning käivitamiseks ning ka täiendavate ettepanekute esitamiseks. Usume, et kui valitsuste ja parlamentide koostööle lisandub ka erakondade tihedam ühistegevus, on sellest meie  maadele vaid kasu.